الماتى زووباعىنداعى ەڭ قارتاڭ اق ايۋدىڭ قازىرگى جاعدايى قانداي - Ел-арна дұниедегі ең ұлкен қазақ тілды амбебаб йнформатсиа арнасы | elarna.net | ەل-ارنا دۇنيەدەگى ەڭ ۇلكەن قازاق ءتىلدى امبەباب ينفورماتسيا ارناسى | 全球最大的哈萨克信息综合网站\nجولدانعان ۋاقىتى: 18:54 - 2019/07/21\nالماتى. قازاقپارات- الكور نەمەسە كوليا ەسىمدى اق ايۋ - الماتى زووباعىنىڭ بايىرعى تۇرعىنى. قارت ايۋدىڭ تىنىس-تىرشىلىگى تۋرالى ونىڭ قامقورشىسى سەرگەي سپيتسىن مەن الماتى زووباعىنىڭ ديرەكتورى ۆياچەسلاۆ بانششيكوۆ ايتىپ بەردى، دەپ حابارلايدى قازاقپارات ءتىلشىسى.\n«دۇيسەنبى كۇنى تاڭەرتەڭ ماعان كوپ حابارلاما ءتۇستى. وندا ءبارى «اق ايۋدىڭ دەنساۋلىعى ناشارلاپ كەتىپتى، حايۋاناتتار باعىندا وعان ەشقانداي جاعداي جاسالماعان» دەگەن. مەن بىردەن وسى جەرگە كەلىپ، ونىڭ دەنساۋلىعىنىڭ جاقسى ەكەنىنە كوز جەتكىزدىم. ءقازىر ول ويناپ، تاماقتانىپ جاتىر. ونىڭ جۇمىس كۇنى تاڭعى 5-6-دا باستالادى. ول نەگىزىنەن تەڭىز بالىقتارىمەن قورەكتەنەدى. 2017 جىلدان بەرى الماتى حايۋاناتتار باعىندا وڭ وزگەرىستەر بايقالادى. مۇندا ايۋلار عانا ەمەس، باسقا دا جانۋارلارعا جاقسى قارايدى»،-دەيدى اق ايۋدىڭ قامقورشىسى سەرگەي سپيتسىن.\nسەرگەيدىڭ ايتۋىنشا، الكور 1990 جىلدان بەرى الماتى زووباعىندا ءومىر ءسۇرىپ كەلەدى. 1989 جىلى كالينينگراد زووباعىندا تۋعان. سەرگەي بالا كۇنىندە وسى جەرگە ءجيى كەلەتىن، اق ايۋعا باۋىر باسىپ قالعانى سونشا، الكوردىڭ قامقورشىسى بولۋدى ۇيعارىپتى.\n«7 جەلتوقسان كۇنى ول 30 جاسقا تولادى. ادام ومىرىمەن ولشەيتىن بولساق، 100-گە كەلەدى. ولار بوستاندىقتا ورتا ەسەپپەن 20-25 جىل ءومىر سۇرەدى. ءدال وسى اق ايۋلار وتە سيرەك كەزدەسەدى. سولاردىڭ ءبىرى - ءبىزدىڭ الكور. زووباقتا ۇزاق جاسايتىندار از. الكوردىڭ جۇبايى مەن ۇلى بار. ولار باسقا حايۋاناتتار باعىندا تۇرىپ جاتىر. جالپى، جاسى ەڭ ۇلكەن ايۋ گەرمانيادا تۇرادى. ول 39 جاستا»، - دەيدى سەرگەي.\nالماتى زووباعىنىڭ ديرەكتورى ۆياچەسلاۆ بانششيكوۆتىڭ ايتۋىنشا، پوليار ايۋىنان باسقا، مۇندا 7 گيمالاي جانە قوڭىر ايۋ تۇرادى. ولار تولىقتاي جابدىقتالعان تورلار مەن ءجۇزۋ باسسەيندەرىندە ءومىر سۇرەدى.\n«2017 جىلى سەرگەي سپيتسىننىڭ دەمەۋشىلىگىمەن اق ايۋدىڭ ءۇيى قايتا قالپىنا كەلتىرىلدى. كوليانىڭ ءجۇزۋ باسسەينى جوندەۋدەن ءوتتى. ۇيىقتايتىن بولمەسىندەگى سالقىنداتقىش جابدىقتارى جاڭارتىلدى. پوليارلى ايۋلار سۋىق جاقتا ءومىر سۇرەدى، سوندىقتان ولارعا سۋىق اۋاداي قاجەت. بۇرىن جاز مەزگىلىندە الكور كوپ سالماق جوعالتاتىن. كوپ قوناقتار اق ايۋدى كۇندىزگى ۋاقىتتا ويىن الاڭىندا كورگىسى كەلەتىن. كوليا ىستىق كۇنى سىرتقا شىقپايتىن. ءقازىر ءبارى باسقاشا»، - دەدى ۆياچەسلاۆ بانششيكوۆ.\nاق ايۋدىڭ قامقورشىسى سەرگەي سپيتسىن مەن الماتى زووباعىنىڭ ديرەكتورى ۆياچەسلاۆ بانششيكوۆ الەۋمەتتىك جەلىلەردە جالعان اقپارات تاراتپاۋدى سۇرادى. جانۋارلاردىڭ ومىرىنە الاڭدايتىن بارلىق جانداردى ولاردىڭ تىنىس-تىرشىلىگىن ءوز كوزىمەن كورۋگە شاقىردى.\nكەلۋ قاينارى: http://www.elarna.net/koru.php?tur=3&id=1025478